**Abádszalóki Kovács Mihály Általános Iskola infrastrukturális fejlesztése**

**Kedvezményezett neve:** Karcagi Tankerületi Központ

**A projekt címe:** Abádszalóki Kovács Mihály Általános Iskola infrastrukturális fejlesztése

**projekt azonosítószáma:** EFOP-4.1.3-17-2017-00293

**A szerződött támogatás összege:** 69 997 864 ft

**A támogatás mértéke:** 100%

**A projekt tervezett befejezési dátuma:** 2019.04.30.

A projekt a Kovács Mihály Általános Iskola székhelyén Abádszalók, István király u. 1. sz. alatt kerül megvalósításra. A fejlesztés során tervezett a jelenleg szertárként működő helyiség tornaszobává alakítása, a természettudományos tárgyak oktatását segítő eszközök beszerzése, beázások, födémhibák megszüntetése, az épület energetikai korszerűsítése és az iskolaudvar felújítása.

A fent leírt fejlesztéseket a különböző törvényi előírások is indokolják. A tornaszoba kialakítása a mindennapos testnevelés kötelezővé tétele miatt szükséges. Az intézmény nem tudja biztosítani a jelenlegi tornatermi kapacitás mellett a tanórák ideális helyszínét, ezért a testnevelés órák 25%-a teremben/iskolaudvaron valósul meg. Az átalakítás során el kell végezni az ajtók és ablakok cseréjét, szigetelését, padlózat kialakítását, fűtés, világítás korszerűsítését, eszközök beszerzését. A természettudományos tárgyak oktatását segítő eszközök beszerzésével az elavult taneszközpark megújulhat, a tanórák szemléletesebbekké, módszertanilag színesebbekké válnak. A fejlesztés eredményeként motiváltabbak, a természettudományos tantárgyak felé érdeklődőbbek lesznek a diákok. Mindemellett a tanulási nehézségekkel küzdő tanulók esetében is nagyobb eredmények érhetők el, hiszen számukra még fontosabb az empirikus úton történő ismeretszerzés.

Az iskola Abádszalók városának központjában található impozáns, a város arculatát meghatározó épület. A megrongálódott csatorna nem tudja a csapadékot megfelelően elvezetni, ezért az épület szigetelése alá folyik a víz, ami a külső vakolat leválásához vezet. Bár az iskola külső képe közvetlenül nincs hatással a nevelő-oktató munka eredményességére, azonban a folyamat az épület állagának folyamatos romlásához vezet. A belső terekben is folyamatos a beázás, ami a termek, helyiségek, folyosók használhatóságát rontja, az így kialakult tócsák, csúszós felületek balesetveszélyesek. A felsorolt problémák miatt vált szükségessé a beázások, födémhibák megszüntetése.

A beruházás során elengedhetetlen az épület energetikai korszerűsítése, mivel a fűtési szezonban az egyes termekben a hőmérséklet nem felel meg a személyek időben hosszabb távú tartózkodására, ezáltal veszélyt jelentve az iskola használóinak egészségi állapotára, valamint teljesítményükre egyaránt. A fejlesztés során tervezett az elavult gázkazánok cseréje energiatakarékos kondenzációs kazánokra.

Az iskolaudvar felújítása során,rögzített fa szemetes tárolók és fából készült virágládák elhelyezése, továbbá a növényzet cseréje is megvalósul a környezet kultúra javítása, a kulturált egészséges környezet iránti igény kialakítása céljából. A kihelyezendő rögzített padok a pihenést, a rekreációt szolgálnák mind a tanórák közötti szünetekben, mind a délutáni szabadidős tevékenységek során.